ПРЕДЛОГ:

На основу члана 146. став 3. Закона о планирању и изградњи („Службени гласник РС“, број 72/09, 81/09 - исправка, 64/10-УС, 24/11, 121/12, 42/13 - одлука УС, 50/13 - одлука УС, 98/13 - одлука УС, 132/14, 145/14, 83/18, 31/19, 37/19 - др.закон и 9/20 ), члана 32. став 1. тачка 6. Закона о локалној самоуправи ("Сл. гласник РС", бр. 129/2007, 83/2014 - др. закон, 101/2016 - др. закон и 47/2018) и члана 40. став 1. тачка 6. Статута општине Димитровград („Службени лист општине Димитровград бр. 6/19) Скупштина општине Димитровград на седници одржаној дана .04.2021. године, доноси

**О Д Л У К У**

**О ПОСТАВЉАЊУ И ОДРЖАВАЊУ СПОМЕНИКА**

**НА ТЕРИТОРИЈИ ОПШТИНЕ ДИМИТРОВГРАД**

**I ОСНОВНЕ ОДРЕДБЕ**

Члан 1.

Овом одлуком уређује се изградња, односно постављање и одржавање споменика, спомен обележја и скулптуралних дела на јавним површинама на територији општине Димитровград, као и услови и начин обезбеђивања средстава за њихово постављање и одржавање.

Члан 2.

Споменик у смислу ове одлуке је дело ликовне или примењене уметности (фигура, попрсје, биста, рељеф, спомен-плоча, објекат меморијалне архитектуре или друго спомен обележје које обележава догађај или личност значајну за општину Димитровград, националну историју и културу или светску политичку и културну историју.

Скулптурално дело у смислу ове одлуке је дело које се због своје уметничке вредности поставља на површинама јавне намене.

Члан 3.

Површина јавне намене у смислу ове одлуке је : улица, трг, сквер, парк, јавна зелена површина , уређена речна обала, мост, пасаж, објекат јавне намене и земљиште око њега , пасажи и фасада зграде која се налази на регулационој линији улице, односно јавне површине (у даљем тексту: јавне површине).

Члан 4.

Споменик и скулптурално дело (у даљем тексту: споменик) се гради, односно поставља (у даљем тексту: постављање) на основу одлуке Скупштине општине Димитровград (у даљем тексту Скупштина општине), у складу са одредбама ове Одлуке.

Забрањена је изградња споменика и спомен обележја изван јавних површина.

Члан 5.

Постављање споменика у смислу ове одлуке подразумева све административне, техничке и организационе радње за израду и одабир идејног решења споменика и уређења околног простора, као и израду, односно изградњу и постављање споменика, у складу са одредбама ове Одлуке.

**II ПОСТАВЉАЊЕ СПОМЕНИКА**

Члан 6.

Иницијативу за постављање споменика може поднети физичко или правно лице, удружења грађана, организације и друга лица.

Иницијатива из става 1. овог члана подноси се у писаном облику и иста мора да садржи:

1. историјске, уметничке и друге разлоге за постављање споменика,

2. локацију места постављања,

3. изглед и текст,

4. начин финансирања,

5. друге податке.

Иницијатива се подноси Савету за споменике општине Димитровград (у даљем тексту: Савет). У случају када се иницијативом из става 1. овог члана за локацију споменика предложи пасаж или фасада објекта који се налази на регулационој линији улице, односно јавној површини, обавезно се прибавља, односно прилаже и сагласност власника објекта.

Члан 7.

Савет се образује решењем Скупштине општине, којим се утврђује: број чланова, састав, надлежност, начин рада, накнада за рад, мандат и др.

У Савет се именују стручњаци из области уметности, културе и урбанизма: академски вајари, академски сликари, историчари уметности, књижевници, историчари, архитекте и сл.

Члан 8.

Савет у поступку разматрања иницијативе за постављање споменика прибавља мишљења и услове организационе јединице општинске управе надлежне за послове урбанизма, а по потреби и мишљења надлежног Завода за заштиту споменика културе и других установа из области културе чији је оснивач Општина Димитровград, а све у сврху утврђивања оправданости иницијативе, локације за постављање споменика и услова за њено уређење.

На основу мишљења из става 1. овог члана, Савет утврђује предлог одлуке о постављању споменика и упућује га Скупштини општине.

Савет обавештава подносиоца иницијативе о исходу иницијативе.

Члан 9.

Уколико Савет прихвати иницијативу, приступа се поступку за избор идејног решења споменика.

Члан 10.

Избор идејног решења споменика може се вршити на основу конкурса, ангажовањем аутора по позиву, коришћењем већ постојећег дела ликовне или примењене уметности у складу са законом или прихватањем предложеног идејног решења од стране подносиоца иницијативе.

Савет доноси одлуку о начину избора идејног решења и спроводи поступак избора идејног решења за споменик на један од начина утврђених у ставу 1. овог члана.

Члан 11.

Уколико се спроводи конкурс за избор идејног решења за споменике, конкурс се објављује у средствима јавног информисања, односно у најмање једном дневном листу који се дистрибуира на целој територији Републике Србије, као и електронском облику на интернет страници Општине Димитровград.

Ради утврђивања ближих услова конкурса из става 1. овог члана, конкурсне документације и критеријума избора, Савет може прибавити и мишљење стручних удружења и организација.

Савет врши избор идејног решења за споменик и утврђује оквирни износ средстава потребан за постављање споменика, укључујући и оквирни износ средстава неопходних за извођење радова.

Уколико Савет не изврши избор идејног решења за постављање споменика, поступак се понавља. Уколико ни у поновљеном поступку не изврши избор идејног решења, Савет може донети одлуку о промени услова конкурса и поновити процедуру избора или донети одлуку о коришћењу већ постојећег дела ликовне или примењене уметности, односно реплике већ постојећег споменика.

Члан 12.

Савет доставља општинској управи општине Димитровград образложено мишљење о прихватању иницијативе са изабраним идејним решењем ради израде нацрта Одлуке о постављању споменика.

Нацрт одлуке из става 1. овог члана садржи:

1. податке о историјском догађају или личности поводом кога се подиже споменик,

2. локацију, односно простор за постављање споменика,

3. податке о лицима, органу, организацији или другом правном лицу надлежном за реализацију постављања споменика,

4. податке о органу, организацији или другом правном лицу којем се поверава коришћење, односно управљање и одржавање споменика,

5. начин финансирања и

6. друге податке од значаја за примену одлуке.

Члан 13.

Општинска управа доставља израђен нацрт Одлуке о постављању споменика општинском већу на разматрање и одлучивање.

Уколико општинско веће прихвати нацрт одлуке о постављању споменика, утврђује предлог исте и подноси захтев за добијање претходне сагласности министарству надлежном за послове културе уз који прилаже:

1. Извод из катастра непокретности;

2. Информацију о локацији или доказ да је реч о површини јавне намене (релевантан извод из планског документа), на којој ће се изградити односно поставити споменик односно спомен обележје;

3. Идејно решење са техничким описом које мора обухватити и ситуациону скицу са копијом плана на којој је приказана позиција планираног споменика или спомен обележја, као и тачно наведен текстуални испис и позиција истог на споменику односно спомен обележју који мора бити у складу са законом којим се уређује службена употреба језика и писма;

4. Услови надлежног завода за заштиту споменика културе (уколико се изградња и постављање споменика и спомен обележја планира у оквиру непокретног културног добра и његовој заштићеној околини).

Члан 14.

Скупштина општине, на предлог Општинског већа и по претходно прибављеној сагласности Mинистарства надлежног за послове културе, доноси Одлуку о постављању споменика.

Члан 15.

На основу донете Одлуке о постављању споменика закључује се уговор са изабраним аутором којим се ближе дефинишу међусобна права и обавезе.

На основу Уговора из става 1. овог члана, надлежна организациона јединица за послове урбанизма издаје одобрење за извођење радова на постављању споменика.

Члан 16**.**

Споменик се може преместити, односно уклонити, ако за то постоје оправдани разлози. Одлуку о премештању, односно уклањању споменика, доноси Скупштина општине, на предлог Општинског већа, сходном применом одредаба ове одлуке којим се регулише поступак постављања споменика.

Члан 17.

Организациона јединица општинске управе надлежна за послове урбанизма води евиденцију о свим постављеним споменицима на територији општине Димитровград.

**III ФИНАНСИРАЊЕ**

Члан 18.

Средства за израду идејног решења и средства за постављање споменика за које је иницијативу за постављање поднела Општина Димитровград, обезбеђују се у буџету Општине Димитровград.

Средства за израду идејног решења и средства за постављање споменика, могу се обезбедити и из прилога, поклона, донација или на други примерен начин од стране физичког или правног лица, односно подносиоца иницијативе за подизање споменика, у складу са законом.

Члан 19.

Правна или физичка лица и други субјекти који обезбеде више од 50% потребних средстава за постављање споменика, имају права да им се назив, односно име упише на постамент или поред споменика.

**IV ОДРЖАВАЊЕ СПОМЕНИКА**

Члан 20.

Одржавање споменика и простора око споменика обухвата редовно одржавање чистоће, негу јавних зелених површина, контролу и одржавање у исправном стању јавног осветљења и расвете споменика, поправку прилазних стаза или путева и по потреби спровођење мера конзерваторскорестаураторске заштите споменика.

Одржавање споменика постављених на територији општине Димитровград обављаће јавно комунално предузеће основано од стране општине Димитровград у складу са оснивачким актом. Средства за одржавање споменика обезбеђују се у буџету општине Димитровград.

Споменици који су проглашени за културно добро одржавају се по програму заштите непокретних културних добара који утврђује надлежни Завод за заштиту споменика културе.

Члан 21.

Грађани су дужни да чувају споменике и да се према њима односе са дужном пажњом.

Споменици се не смеју прљати, оштетити или уништити.

Члан 22.

Правно лице, предузетник или физичко лице које неовлашћено постави, премести, уклони, испрља, оштети или уништи споменик, дужно је да успостави пређашње стање, односно уколико то није могуће, надокнади насталу штету.

Уколико лице из става 1. овог члана не успостави пређашње стање, то ће учинити јавно комунално предузеће основано од стране општине Димитровград и задужено за одржавање споменика, о трошку тог лица.

**V НАДЗОР**

Члан 23.

Надзор над применом ове Одлуке врши општинска управа.

Послове инспекцијског надзора над подизањем и одржавањем споменика врши организациона јединица општинске управе надлежна за послове комуналне инспекције у складу са својим надлежностима и овлашћењима.

**VI КАЗНЕНЕ ОДРЕДБЕ**

Члан 24.

1)Ако неовлашћено подигне, премести, уклони, оштети или уништи споменик, казниће се за прекршајиздавањем прекршајног налога:

- Правно лице,новчаном казном у фиксном износу од 250.000,00 динара,

- Одговорно лице у правном лицу, новчаном казном у фиксном износу од 25.000,00 динара,

- Предузетник, новчаном казном у фиксном износу од 75.000,00 динара,

- физичко лице,новчаном казном у фиксном износу од 75.000,00 динара.

2) Ако не одржава споменик и простор око споменика, казниће се за прекршај издавањем прекршајног налога:

- Правно лице из чл. 19. ове Одлуке, новчаном казном у фиксном износу од 75.000,00 динара

**VII ПРЕЛАЗНЕ И ЗАВРШНЕ ОДРЕДБЕ**

Члан 25.

Ова одлука ступа на снагу осмог дана од дана објављивања у "Службеном листу општине Димитровград".

*О б р а з л о ж е њ е*

 Прави основ за доношење ове Одлуке садржан је у члану32. став 1. тачка 6. Закона о локалној самоуправи ("Сл. гласник РС", бр. 129/2007, 83/2014 – др. закон и 101/16 – др. закон ) којим је прописано да Скупштина општине, у складу са Законом, доноси прописе и друге опште акте), у члану 40. став 1. тачка 6. Статута општине Димитровград („Сл. лист општине Димитровград “, бр. 6/19), којим је прописана надлежност Скупштине општине за доношење прописа и других општих аката из надлежности општине, као и у члану 146. став 3. Закона о планирању и изградњи ( „Сл.гласник РС“ ,бр. 72/09, 81/09-испр. ,64/10-одлука УС, 24/2011, 121/12, 42/13-одлука УС, 50/13-одлука УС, 98/13-одлука УС, 132/14, 145/14, 83/2018, 31/2019, 37/2019 - др. Закон и 9/2020 ) којим је предвиђена надлежност јединица локалне самоуправе за изградњу и постављање споменика и спомен обележја на површинама јавне намене, уз претходно прибављену сагласност Министарства надлежног за послове културе.

Број: \_\_\_\_\_\_\_\_\_\_\_\_\_

У Димитровграду, \_\_\_\_\_\_\_\_\_\_\_\_2021. године

**СКУПШТИНА ОПШТИНЕ ДИМИТРОВГРАД**

 ПРЕДСЕДНИК

\_\_\_\_\_\_\_\_\_\_\_\_\_\_\_

 Зоран Ђуров